**РЕПУБЛИКА СРБИЈА**

**АУТОНОМНА ПОКРАЈИНА ВОЈВОДИНА**

**ПОКРАЈИНСКИ СЕКРЕТАРИЈАТ ЗА ОБРАЗОВАЊЕ, ПРОПИСЕ,**

**УПРАВУ И НАЦИОНАЛНЕ МАЊИНЕ – НАЦИОНАЛНЕ ЗАЈЕДНИЦЕ**

**И Н Ф О Р М А Ц И Ј А**

**О ИСПИТИМА ИЗ ОБЛАСТИ ОБРАЗОВАЊА**

**У ШКОЛСКОЈ 2020/2021. ГОДИНИ**

**Нови Сад, јануар 2022. године**

УВОДНЕ НАПОМЕНЕ

Покрајински секретаријат за образовање, прописе, управу и националне мањине – националне заједнице (у даљем тексту: Секретаријат) у области предшколског, основног и средњег образовања и васпитања обавља, као поверене, послове образовања комисија и организације полагања – стручног испита за секретара установе, испита за лиценцу за наставнике, васпитаче и стручне сараднике и испита за лиценцу за директоре установа образовања и васпитања за територију Аутономне покрајине Војводине (у даљем тексту: АП Војводина).

Информација о испитима из области образовања у школској 2020/2021. години (у даљем тексту: Информација) је припремљена у складу с потребом да се о обављању наведених поверених послова информише Покрајинска влада и ресорно Министарство просвете, науке и технолошког развоја (у даљем тексту: Министарство), из чије надлежности су ови послови, чланом 185. Закона о основама система образовања и васпитања („Службени гласник РС”, бр. 88/17, 27/18 – други закон, 10/19 и 6/20), као и чланом 33. став 1. т. 24. и 25. и чланом 34. став 1. т. 28. и 29. Закона о утврђивању надлежности Аутономне покрајине Војводине („Службени гласник РС“ бр. 99/09, 67/12 – Одлука УС РС, 18/20 – други закон и 111/21 – други закон), поверени АП Војводини, односно Секретаријату.

Чланом 37. Покрајинске скупштинске одлуке о покрајинској управи („Службени лист АП Војводине”, бр. 37/14, 54/14 – др. одлука, 37/16, 29/17, 24/19, 66/20 и 38/21), у оквиру делокруга рада, прописано је да Секретаријат обавља и послове у погледу организације и реализације стручног испита за секретара установе, испита за дозволу за рад, односно лиценцу за наставнике, васпитаче и стручне сараднике и испита за лиценцу за директоре установа образовања и васпитања.

Испит за лиценцу организује се у складу с Правилником о дозволи за рад наставника, васпитача и стручних сарадника („Службени гласник РС”, бр. 22/05, 51/08, 88/15, 105/15 и 48/16). Стручни испит за секретаре установа организује се на основу Правилника о полагању стручног испита за секретара установе образовања и васпитања („Службени гласник РС”, број 08/11), а испит за лиценцу за директоре установа образовања и васпитања реализује се у складу с Правилником о програму обуке и полагању испита за лиценцу за директора установе образовања и васпитања („Службени гласник РС”, број 63/18).

Информација обухвата податке о броју кандидата који су полагали испите, приказ њихове квалификационе структуре, сумиране резултате са испита, као и друге податке.

*СТРУЧНИ ИСПИТ ЗА СЕКРЕТАРЕ УСТАНОВА ОБРАЗОВАЊА И ВАСПИТАЊА*

Стручни испит за секретара установе образовања и васпитања (у даљем тексту: стручни испит), којим се проверава оспособљеност секретара – приправника за самостално обављање послова, организује се током читаве године, пред комисијом коју је образовао покрајински секретар.

Стручни испит полаже се у просторијама Секретаријата, на начин и по програму прописаном Правилником о полагању стручног испита за секретара установе образовања и васпитања (у даљем тексту: Правилник).

Пријаву за полагање стручног испита, на основу претходно поднетог захтева секретара-приправника, установа подноси Секретаријату, достављајући уз њу прописану документацију. Најкасније 30 дана пре дана полагања стручног испита, кандидату се – путем установе која је поднела пријаву – доставља обавештење о датуму и месту полагања.

Стручни испит састоји се из усменог и писменог дела и полаже се, по правилу, у току једног дана. Кандидат прво полаже писмени део испита на тему из делокруга послова секретара, а након положеног писменог дела има право да полаже усмени део испита, који обухвата следеће области: 1) уставно уређење; 2) систем државне управе; 3) управни поступак и управни спор; 4) прописи из области образовања и васпитања; 5) радно законодавство; 6) канцеларијско пословање.

Комисија оцењује успех кандидата на стручном испиту из сваке области, описном оценом „положио” или „није положио”, а пре почетка усменог дела, кандидату се саопштава резултат писменог.

Кандидат који из највише две испитне области буде оцењен оценом „није положио”, има право да полаже поправни испит, након истека месец дана од дана полагања, а по правилу, најкасније у року од три месеца од дана полагања. Ако кандидат неоправдано не приступи полагању поправног испита, односно ако не покаже потребно знање из области које полаже, сматра се да није положио стручни испит.

Кандидат који на усменом делу испита буде оцењен оценом „није положио” из три или више области, није положио стручни испит и може поново да полаже након истека месец дана од дана претходног полагања.

У случају када кандидат одустане од полагања испита који је започео или не преда писмени рад, сматра се да испит није положио.

На захтев кандидата, Комисија може да одложи стручни испит, примењујући одредбе Правилника којима је уређено одлагање стручног испита.

О току полагања стручног испита води се записник који потписују председник, чланови и секретар комисије, чији је саставни део писмени рад кандидата, израђен на писменом делу испита.

Кандидату који положи стручни испит доставља се уверење о положеном стручном испиту, на обрасцу ресорног министарства, које је саставни део Правилника.

Евиденција о кандидатима који су полагали стручни испит води се редовно и садржи следеће податке: име, презиме, место и годину рођења кандидата, када је и на којој високошколској установи издата диплома, назив установе која је поднела пријаву за полагање стручног испита и успех кандидата на стручном испиту.

У извештајном периоду (од 1. септембра 2020. до 30. јуна 2021. године) у једном испитном року, пред комисијом за полагање стручног испита за секретара установе са седиштем на територији АП Војводине, полагале су две кандидаткиње, које су испит положиле из првог пута.

Структура у упоредном прегледу података од 2009. године,[[1]](#footnote-1) изгледа овако:

|  |  |  |  |  |
| --- | --- | --- | --- | --- |
| **Период** | **Број испитних рокова** | **Укупан број кандидата** | **Положило (први пут)** | **Положило (поправни испит)** |
| 1. 1.2009 – 31.12.2009. | 8 | 89 | 79 | 10 |
| 1.1.2010 – 31.12.2010. | 5 | 17 | 17 | 0 |
| 1.1.2011 – 31.12.2011. | 5 | 19 | 17 | 2 |
| 1.1.2012 – 31.12.2012. | 5 | 14 | 13 | 1 |
| 1.1.2013 – 31.12.2013. | 4 | 15 | 14 | 1 |
| 1.1.2014 – 30.6.2015. | 4 | 13 | 13 | 0 |
| 1.9.2015 – 30.6.2016. | 3 | 14 | 14 | 0 |
| 1.9.2016 – 30.6.2017. | 2 | 9 | 9 | 0 |
| 1.9.2017 – 30.6.2018. | 2 | 7 | 7 | 0 |
| 1.9.2018 – 30.6.2019. | 1 | 4 | 4 | 0 |
| 1.9.2019 – 30.6.2020. | 1 | 6 | 6 | 0 |
| 1.9.2020 – 30.6.2021. | 1 | 2 | 2 | 0 |
| **УКУПНО** | **41** | **209** | **195** | **14** |

Структура кандидата, који су испит полагали у периоду од 1. септембра 2020. до 30. јуна 2021. године, према установи у којој су запослени, изгледа овако:

|  |  |  |
| --- | --- | --- |
| **Ред.бр.** | **Установе** | **Број кандидата** |
| **1.** | Средња школа | 0 |
| **2.** | Основна школа | 2 |
| **3.** | Предшколска установа | 0 |
| **Укупно** | | **2** |

По полној структури, у наведеном периоду испит су полагале две жене, а након положеног испита, кандидаткињама су издата уверења на прописаном обрасцу.

*ИСПИТ ЗА ЛИЦЕНЦУ НАСТАВНИКА, ВАСПИТАЧА И СТРУЧНИХ САРАДНИКА*

Захтев за полагање испита за лиценцу, уз сагласност кандидата и уз прописану документацију, установа подноси Секретаријату. У случају да установа не достави потпуну документацију, даје се примерен рок за њену допуну, а ако у том року не допуни документацију, сматра се да је одустала од захтева.

Обавештење о полагању испита за лиценцу (времену, месту, разреду, васпитној групи, предмету, односно области), Секретаријат доставља установи, најкасније 15 дана пре дана одређеног за полагање испита, ако кандидат испуњава услове за полагање испита за лиценцу. Уколико кандидат не испуњава прописане услове, доноси се решење о одбијању захтева за одобравање полагања испита за лиценцу.

Испитом за лиценцу проверава се оспособљеност приправника за професију наставника, васпитача и стручног сарадника.

Полагање испита за лиценцу обавља се, по правилу, у току једног дана.

Испит се полаже пред комисијом и састоји се из два дела – писменог и усменог.

Писмени део испита обухвата: припрему часа за наставника, припрему извођења активности за васпитача у предшколској установи, односно припрему есеја за стручног сарадника.

Усмени део испита састоји се из провере оспособљености приправника за самостално остваривање образовно-васпитног рада и за решавање конкретних педагошких ситуација, као и провере познавања прописа из области образовања и васпитања.

Испит за лиценцу полаже се на српском језику, односно језику на ком наставник, васпитач и стручни сарадник остварује образовно-васпитни рад, а усмени део испита из познавања прописа из области образовања и васпитања полаже се на српском језику. Кандидатима је обезбеђено поштовање права на службену употребу језика и писама, права припадника националних мањина да користе свој језик у поступку пред органом, уз могућности обезбеђивања присуства преводиоца из Одељења за преводилачке послове, поменутог секретаријата.

Испит за лиценцу у потпуности се одржава у одговарајућој установи коју одреди покрајински секретар.

Ако је приправник спречен да приступи полагању испита за лиценцу, обавезан је да установи достави одговарајући доказ који установа, уз обавештење, најкасније 24 часа пре почетка испита, доставља Секретаријату. Испит за лиценцу се на основу доказа одлаже, а приправник се – путем установе – обавештава о новом термину за полагање испита.

У случају да се не испоштује претходна процедура, Секретаријат обавештава установу да је у обавези да на захтев приправника поднесе нови захтев за одобравање полагања испита за лиценцу, о чему је установа дужна да, без одлагања, обавести приправника писменим путем.

Ако приправник без одговарајућег доказа, највише два пута не приступи полагању испита за лиценцу, односно путем установе не поднесе нови захтев за одобравање полагања испита за лиценцу, сматра се да је он одустао од полагања испита, а установа се о томе обавештава.

Комисија оцењује сваки део испита за лиценцу оценом: „положио” или „није положио”. Ако кандидат не положи део испита, упућује се на поновно полагање тог дела након истека најмање 30 дана, два дела испита ‒ након истека најмање 60 дана, а испита у целини – након најмање 90 дана од дана претходног полагања испита. Кандидат који приликом поновног полагања не положи део испита, сматра се да није положио испит у целини.

О току испита за лиценцу води се записник, чији је саставни део писани рад кандидата, а који потписују председник и сви чланови комисије.

Полазећи од чињенице да је у искључивој надлежности ресорног министарства да издаје лиценце и води регистар наставника, васпитача и стручних сарадника којима је издата лиценца, процедура у Секретаријату завршава се достављањем обавештења о положеном испиту за лиценцу.

Испит за лиценцу наставника, васпитача и стручних сарадника, није реализован у периоду од марта 2020. до септембра 2021. године, услед пандемије Covida 19, а у складу са препорукама Министарства просвете, науке и технолошког развоја, те га је у извештајном периоду полагало значајно мање кандидата – укупно 64.

Полагање испита за лиценцу организовано је у укупно пет испитних рокова, према усменим инструкцијама Министарства просвете, науке и технолошког развоја искључиво за стручне сараднике.

Структура кандидата у школској 2020/2021. години, према установи у којој су запослени, изгледа овако:

|  |  |  |
| --- | --- | --- |
| **Ред.бр.** | **Установе** | **БРОЈ КАНДИДАТА** |
| **1.** | Средња школа | 6 |
| **2.** | Основна школа | 46 |
| **3.** | Предшколска установа | 12 |
| **Укупно** | | **64** |

Од укупног броја кандидата 64, испит је из првог пута положило 61, а на полагање поправног испита из једног или два дела испита упућено је три кандидата.

Структура кандидата који су полoжили испит за лиценцу, према језику на ком се обавља образовно-васпитни рад, може се поделити на: 59 кандидата на српском наставном језику и седам кандидата – на мађарском наставном језику.

Када је у питању полна структура кандидата, већину чине жене (61), којих је знатно више него мушкараца (3).

Кандидатима који су положили у наведеном периоду, достављена су обавештења о положеном испиту за лиценцу.

*ИСПИТ ЗА ЛИЦЕНЦУ ДИРЕКТОРА УСТАНОВЕ ОБРАЗОВАЊА И ВАСПИТАЊА*

Кандидат за полагање овог испита по савладаном програму обуке у складу с Правилником о Програму обуке и полагању испита за лиценцу за директора установе образовања и васпитања („Службени гласник РС”, број 63/18), спроводи истраживање и формира портфолио, након чега подноси овом Секретаријату, захтев за полагање испита за лиценцу за директора установе образовања и васпитања.

Обавештење о полагању испита за кандидате који испуњавају услове за полагање испита за лиценцу за директора, доставља се најкасније 15 дана пре дана одређеног за полагање испита. Ако кандидат не испуњава прописане услове, покрајински секретар доноси решење којим се одбија захтев за полагање испита за лиценцу.

Кандидат на полагање испита за лиценцу за директора доноси портфолио у штампаној форми, а на испиту усмено образлаже истраживачки извештај, приказује резултате истраживања и садржај портфолија.

Испит за лиценцу састоји се из:

1. приказа истраживања образовно-васпитне, односно васпитно-образовне праксе, кључних резултата истраживања и препорука за унапређивање образовно-васпитне, односно васпитно-образовне праксе;
2. провере савладаности стандарда компетенција за директора;
3. приказа садржаја портфолија кандидата, који садржи доказе о постигнутим резултатима и претходном професионалном искуству.

Комисија на испиту оцењује квалитет истраживачког извештаја, обавља проверу савладаности стандарда компетенција за директора и начина спровођења резултата истраживања и датих препорука за унапређивање образовно-васпитне, односно васпитно-образовне праксе и даје оцену квалитета портфолија за директоре.

Ако је кандидат спречен да приступи полагању испита за лиценцу, о томе обавештава Секретаријат најкасније 24 сата пре почетка испита. Докази о оправданости неприступања испиту могу се доставити и накнадно, а најкасније седам дана од дана када је заказан испит.

Секретаријат процењује оправданост изостанка. Ако је изостанак оправдан, испит се одлаже, а кандидат се обавештава о новом термину за полагање испита, а уколико није оправдан, кандидат се обавештава о томе да изостанак није оправдан и да треба да поднесе нови захтев за полагање испита. У случају да кандидат без одговарајућег доказа највише два пута не приступи полагању испита за лиценцу, односно не поднесе нови захтев за полагање испита за лиценцу, сматра се да је одустао од полагања испита.

Комисија оцењује успех кандидата на сваком од три дела испита, оценом „положио” или „није положио”. Кандидат добија оцену „положио” уколико је провером утврђено да је савладао сва три дела испита.

Кандидат који не положи сва три дела испита има право да полаже поправни испит.

На поправном испиту кандидат полаже део испита који није положио.

Поправни испит полаже се након истека месец дана од дана полагања испита за лиценцу, а најкасније у року од три месеца од дана полагања испита за лиценцу.

Кандидат који на поправном испиту не положи део испита, сматра се да није положио испит у целини и губи право да по поднетом захтеву полаже испит за лиценцу, а признаје му се савладан програм обуке за поновно полагање испита.

Кандидат може поднети захтев за поновно полагање испита за лиценцу у целини, након најмање 90 дана од дана претходног полагања испита.

Кандидат који приликом поновног полагања испита у целини не положи испит, губи право да по поднетом захтеву полаже испит и не признаје му се савладан програм обуке за ново полагање испита.

О току испита за лиценцу, секретар води записник који потписују сви чланови комисије, а прилог записнику је истраживачки извештај кандидата.

У извештајном периоду (од 1. септембра 2020. до 30. јуна 2021. године) у десет испитних рокова, укупно 51 кандидат полагао је пред комисијом за полагање испита за лиценцу директора установа образовања и васпитања са седиштем на територији АП Војводине, од чега је 46 кандидата положило из првог пута, а на поправни испит из једног дела пало је пет кандидата.

Структура у упоредном прегледу података од 2018. године, изгледа овако:

|  |  |  |  |  |
| --- | --- | --- | --- | --- |
| **Период** | **Број испитних рокова** | **Укупан број кандидата** | **Положило (први пут)** | **Положило (поправни испит)** |
| децембар 2018. | 1 | 11 | 7 | 4 |
| 1.9.2018 – 30.6.2019. | 5 | 37 | 31 | 6 |
| 1.9.2019 – 30.6.2020. | 3 | 19 | 17 | 2 |
| 1.9.2020 – 30.6.2021. | 10 | 51 | 46 | 5 |
| **УКУПНО** | **19** | **118** | **101** | **17** |

Структура кандидата, према установи, изгледа овако:

|  |  |  |
| --- | --- | --- |
| **Ред.бр.** | **Установе** | **Број кандидата** |
| **1.** | Предшколска установа | 5 |
| **2.** | Основна школа | 33 |
| **3.** | Средња школа | 8 |
| **4.** | Школа за основно и средње образовање | 5 |
| **Укупно** | | **51** |

По полној структури, у наведеном периоду, испит је полагало 15 мушкараца и 36 жена.

Кандидатима који су положили у наведеном периоду, достављене су потврде о положеном испиту за лиценцу (51).

**ЗАВРШНЕ КОНСТАТАЦИЈЕ**

1. Стручни испит за секретара установе образовања и васпитања у извештајном периоду у једном испитном року, пред комисијом за полагање стручног испита за секретара установе са седиштем на територији АП Војводине, полагале су две кандидаткиње, којима су издата уверења, на прописаном обрасцу.

1. Испит за дозволу за рад, односно лиценцу за наставнике, васпитаче и стручне сараднике у извештајном периоду у седам испитних рокова, полагало је укупно 64кандидата, пред испитним комисијама за полагање испита за лиценцу, које је образовао покрајински секретар.
2. Испит за лиценцу за директора установе образовања и васпитања са седиштем на територији АП Војводине, у десет испитних рокова положио је укупно 51 кандидата. Кандидатима који су положили у наведеном периоду, достављене су потврде о положеном испиту за лиценцу (51).
3. Услед пандемије Covida 19, а у складу са препорукама Министарства просвете, науке и технолошког развоја испит за лиценцу наставника, васпитача и стручних сарадника, није реализован у периоду од марта 2020. до септембра 2021. године. Испити који су организовани у извештајном периоду су организовани уз поштовање свих превентивних мера и у складу са препорукама ресорног министарства.

1. Подаци у упоредном прегледу односе се на период од 1.1.2009. године, јер се из претходног периода (2004‒2008), осим податка о томе да је било 204 пријављена кандидата и 80 издатих уверења о положеном стручном испиту, не располаже подацима о структури кандидата. [↑](#footnote-ref-1)